এসআইআর শুনানিতে ডাক হাওড়ার হরিজন বস্তির বাসিন্দাদের

হাওড়া: হাওড়া পুরসভার (Howrah Corporation) তিন নম্বর ওয়ার্ডের অন্তর্গত হরিজন বস্তির বাসিন্দাদের একটি বড় অংশকে এসআইআর (SIR) শুনানিতে ডাকা হয়েছে। একই সময়ে এতজনকে হাজিরা দিতে বলা হওয়ায় পরিবারগুলির মধ্যে সমস্যা তৈরি হয়। বিশেষ করে ছোট শিশু সন্তানদের একা রেখে কীভাবে শুনানিতে যাওয়া হবে, তা নিয়েই চিন্তায় পড়েন বাসিন্দারা।

বাসিন্দাদের এই সমস্যার কথা জানার পর এগিয়ে আসেন তৃণমূল বিধায়ক গৌতম চৌধুরী, প্রাক্তন কাউন্সিলর বাপী মান্না-সহ এলাকার তৃণমূল কংগ্রেসের অন্যান্য কর্মীরা। শুনানিতে ডাক পাওয়া বাসিন্দারা যাতে একসঙ্গে যেতে পারেন, তার জন্য তৃণমূল নেতৃত্বের তরফে মিনিবাসের ব্যবস্থা করা হয়।

আরও পড়ুন: আই-প্যাক দফতরে ইডির হানার প্রতিবাদে জামালপুরে তৃণমূলের মিছিল

শুক্রবার সকালে সত্যবালা আইডি হাসপাতালের সামনে থেকে ওই মিনিবাসে করেই শুনানিতে রওনা দেন হরিজন বস্তির ৬৫ জন বাসিন্দা। তাঁদের সঙ্গে ছিলেন পরিবারের সদস্য ও শিশুরাও। যাত্রাপথে টিফিন হিসেবে কাজু, কেক এবং পানীয় জলও দেওয়া হয়।

শুনানিতে যাওয়ার সময় বাসে একটি ব্যানারও টাঙানো ছিল, যেখানে লেখা ছিল, ‘বিজেপির হয়রানি ভ্রমণে হেয়ারিং’। গোটা ঘটনাকে কেন্দ্র করে এলাকায় রাজনৈতিক প্রতিক্রিয়াও শুরু হয়েছে। সব মিলিয়ে, এসআইআর শুনানি ঘিরে স্থানীয় বাসিন্দাদের সমস্যার সমাধানে তৃণমূল নেতৃত্বের এই উদ্যোগ হাওড়া এলাকায় আলোচনার বিষয় হয়ে উঠেছে।